News Update: ‘‘โจ ไบเดน’ ประกาศโควิดในสหรัฐฯ ‘สิ้นสุดแล้ว’ พร้อมย้ำ กองทัพสหรัฐฯ พร้อมปกป้องไต้หวันหากจีนรุกราน - FINNOMENA
โจ ไบเดน’ ประกาศว่า การระบาดของโควิด-19 ในสหรัฐฯ สิ้นสุดลงแล้ว แม้ว่าจำนวนชาวอเมริกันที่เสียชีวิตจะยังคงเพิ่มสูงขึ้นก็ตาม พร้อมย้ำว่า กองทัพสหรัฐฯ พร้อมปกป้องไต้หวันหากจีนรุกราน
20 ก.ย. 2565

โจ ไบเดน’ ประกาศว่า การระบาดของโควิด-19 ในสหรัฐฯ สิ้นสุดลงแล้ว แม้ว่าจำนวนชาวอเมริกันที่เสียชีวิตจะยังคงเพิ่มสูงขึ้นก็ตาม พร้อมย้ำว่า กองทัพสหรัฐฯ พร้อมปกป้องไต้หวันหากจีนรุกราน
ปธน.ไบเดน กล่าวว่า สหรัฐฯ ยังมีปัญหาอยู่แต่สถานการณ์กำลังดีขึ้นอย่างรวดเร็ว สอดคล้องกับก่อนหน้านี้ในสัปดาห์ที่แล้ว ที่หัวหน้าองค์การอนามัยโลก (WHO) กล่าวว่า การระบาดของโควิดใกล้จบลงแล้ว
เมื่อวันอาทิตย์ที่ผ่านมา (18 ก.ย.) ผู้นำสูงสุดของสหรัฐฯ ให้สัมภาษณ์กับรายการ CBS 60 Minutes ว่า สหรัฐฯยังคงทำงานอย่างหนักเพื่อควบคุมไวรัส ถ้าสังเกตดูจะเห็นว่าไม่มีใครใส่หน้ากากอนามัยแล้ว ทุกคนยังดูสบายดี และผมคิดว่ามันเปลี่ยนไปแล้ว
อย่างไรก็ตาม ฝ่ายบริหารของไบเดนออกมาบอกว่า ความเห็นดังกล่าวของปธน. ไม่ได้ส่งสัญญาณถึงการเปลี่ยนแปลงนโยบาย และยังไม่มีแผนที่จะยกเลิกภาวะฉุกเฉินด้านสาธารณสุขของโควิด-19 ที่กำลังดำเนินอยู่
ข้อมูลชี้ให้เห็นว่า 65% ของชาวอเมริกันได้รับการฉีดวัคซีนครบถ้วน โดยตอนนี้มีผู้เสียชีวิตจากโควิดเฉลี่ย 7 วันอยู่ที่ 400 รายต่อวัน และมากกว่า 3,000 รายในสัปดาห์ที่ผ่านมา แต่ถือว่าลดลงอย่างมากเมื่อเทียบกับ ม.ค. 2021 ที่มีผู้คนเสียชีวิตจากโควิดมากกว่า 23,000 ราย ในสัปดาห์เดียว
ในการสัมภาษณ์เดียวกัน ไบเดนยังกล่าวอีกว่า กองทัพสหรัฐฯ พร้อมจะช่วยปกป้องไต้หวัน หากจีนส่งกำลังรุกราน ซึ่งถือเป็นท่าทีที่ชัดเจนกว่าคำประกาศครั้งก่อนต่อคำถามเรื่องนโยบายทางทหารเพื่อช่วยไต้หวัน
ส่งผลให้โฆษกกระทรวงการต่างประเทศจีน ‘เหมา หนิง’ ออกมาบอกว่า ความเห็นของปธน.ไบเดน ส่งสัญญาณผิด ๆ อย่างร้ายแรงไปยังกลุ่มแบ่งแยกดินแดนที่ต้องการให้ไต้หวันเป็นอิสระจากจีน โดยจีนนั้นไม่พอใจอย่างมากและขอคัดค้านอย่างที่สุดต่อความเห็นของไบเดน
ขณะเดียวกัน กระทรวงต่างประเทศของไต้หวันได้แสดงความขอบคุณต่อปธน.ไบเดน ที่ออกมายืนยันความมุ่งมั่นอย่างแรงกล้าของรัฐบาลสหรัฐฯ ที่จะปกป้องความมั่นคงของไต้หวัน
อ้างอิง:
https://www.bbc.com/news/world-us-canada-62959089 
https://www.voathai.com/a/biden-says-u-s-forces-would-defend-taiwan-in-the-event-of-a-chinese-invasion/6754141.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
สหรัฐฯ
โจ ไบเดน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA